વડાપ્રધાન નરેન્દ્ર મોદીની એકધારી સલાહ અને તેમનું અભિયાન ‘વિકાસ‘ રહ્યું છે. તેમની વાત જે ૧૦૦ ટકા સાચી છે, એ છે કે વિકાસથી જ દેશ પ્રગતિ કરશે. લોકોની ઉન્નતિ થશે, જનસામાન્યનું જીવનધોરણ વધુ સુખમય બનશે અને વિકાસ જ નવયુવાનોને રોજગારી આપશે. વડાપ્રધાનની આ સાચી સલાહ સામે અર્થશાસ્ત્રના નિષ્ણાતો એમ કહે છે કે આ માટે દેશનો વિકાસ દર ઓછામાં ઓછો ૧૦થી ૧૨ ટકા હોવો જરૃરી છે. આ માટે ગંજાવર મૂડીરોકાણની જરૃર પડે, જે હજુ સુધી મહદ્અંશે યોજનાઓમાં અને કોન્ફરન્સ હૉલમાં જ સમજાય છે, પરંતુ પરિણામો પ્રાપ્ત થયાં નથી. એટલું જ નહીં, આ બજેટની પ્રકૃતિ જોતાં તે પ્રોત્સાહિત થયેલું જણાતું નથી. ગ્રામીણ વિકાસ માટે ૧૪ લાખ કરોડ રૃપિયાના ખર્ચની વાત છે અને અંદાજે ૧૦ કરોડ પરિવારોને રૃ. પાંચ લાખ સુધીના આરોગ્ય માટે વીમાની બાબત પ્રશંસનીય છે, પરંતુ તેને પરિવારની આવકના વિકલ્પમાં ખપાવી શકાય નહીં. એક વાત ચોક્કસ છે કે આ પહેલ ખૂબ સારી છે, કારણ કે સામાન્ય પરિવારોની જે પણ આવક હોય છે તેનો ઘણો મોટો હિસ્સો આરોગ્યની જાળવણી માટે કે દવાઓમાં જતો રહે છે. આના ઉપાય તરીકે કેન્દ્રની આ જાહેરાત ઘણી ઉપયોગી સાબિત થશે એ માનવું રહ્યું.